嘉慶元年秋九月十六日，至烏石港，築土堡以居，則今之頭圍也。闢地日廣，番始驚怖，傾其族以抗。而鄉勇力戰，沙弟立死焉。沙既遭番害，竭智併力，不稍屈。乃使告曰：『吾輩奉官命而來；以海寇將踞茲土，為番人患，非有心貪而之土地也。且駐兵屯田，亦藉以保護而之性命爾』。番信之，鬥稍息。居無何，番患痘，枕藉死，閤社遷徙。沙以藥施之，不敢食；強而服之，病立瘥。凡所活百數十人。群番以為神，納土謝。未一年得地數十里。